Filiali ac deuota salutacione, commendacione ac oracione in domino Ihesu premissis. Pater et frater dulcissime, memini me duos dumtaxat litteras manu paternitatis vestre scriptas, postquam corporaliter licet non cordialiter a vobis recessi, habuisse. In quarum prima scribitis et anxius pariter et sollicitus estis de litteris Jo[hannis?], ubi sint deposite, penes vos vel eciam apud me habeam eas mecum deportatas, dubitatis, et, si sic, eas propter causas allegatas remitti postulastis. Sed, pater karissime, scire debetis, quod ante exitum meum convocaui vos et fratrem Jo[hannem] .... ad transitum qui tendit ad loquutorium ad populum ibique substitui dictum confratrem J[ohannem] loco mei et plene exposui negocium litteras dictas tangens, ut eum loco mei cooperatorem et coadiutorem ac responsalem haberetis negociis in premissis, et finaliter omnes litteras ad manus vestras commendaui et assignaui. Sed tamen unam copiam de predictis litteris ad cautelam duobus fidedignorum sigillis munitam michi procuraui et mecum eduxi. Sed ut opinor frater J[ohannes Hildebrandi?] easdem habeat alicubi depositas, quo reuerso veritatem huius negocii cum aliis circumstanciis ipsum tangentibus cum primis intermediantibus nuncietis, &lt;ut&gt; in casu, quo omnia, quod deus auertat, essent deperdite, saltem unum consimile vidisse, quo modo fruor, vobis procurarem. De preposito vero Arosiensi si quid de negocio prefato attemptauerit inter alia declaretis. Item consonanciam responsionum sicut petitis signeto meo munitam vobis mitto, ut firmiorem in effectu verborum habeat veritatem. Item scire vos volo, quod quietus stare hic intendo usque ad terminum michi prefixum, quamvis panem hic gratis comedo et in regulari vita et monastica disciplina cum meis minime vivo, et ambulo, donec placuerit domino in loco alio submittere colla iugo domini et manum ad aratrum, et amplius retro non respiciamus, ad quod totis nisibus et viribus ego et mei aspiramus. Item totus fere patrie populus nos in caritatis visceribus habet et fovet amplexatos. Item sermones numero quinque in ecclesia Aboensi vocatus a domino M[agno] et capitulo feceram, postquam huc deveni, et precipue in festo sancti Henrici duplici, quando mayor pars terre populi ibidem concurrit. Et frequentius et crebrius ad idem explendum me sollicitarent, si commode a loco monasterii abire possem, quia pauci sumus nec aliquem de indigenis ad collegium nostrum adhuc adepti sumus, quia locus omnibus est horridus. Sed tamen personas egregias in enigmate scimus et speramus tempore suo ad nos intraturas et habitum religonis accepturas, eciam magistrum unum, capituli membrum, personam egregiam et honestam. Ideo, pater karissime, sollicitetis utrumque conventum, ut una nobiscum litteram unam supplicatoriam pro loco petendo et consequendo, de quo lacius conuentui scripsi, in futura dominorum et patronorum nostrorum congregacione et concursu presentandam &lt;dirigant&gt;. Gloriosus deus ad votum scribentis reducat incolumem et sanum dilectissimum confratrem nostrum Jo[hannem] H[ildebrandi], spero enim deo duce et vite comite eum in hac vita videre et ceteros michi dilectos antequam moriar; quod si presencialiter affuisset, specialiter litteris et salutacione fraterna eum utique recreassem; quem nomine meo salutacione affabili et vultu hylari salutetis, et ut statum in Munkaliff repertum et per eum reparatum si placet recreacionis gracia michi velit intimare etc. Item de transitu versus Riualiam, de quo diswadetis me per litteram vestram, per omnia vobis obediam, quia fixeram hic anchoram, nec hinc emigrabo, usque ad locum unde euolaui in termino et tempore suo domino prestante et ducente reuertar et in puluerem et in cinerem unde originaliter veni conuertar. Insuper indubitanter credatis pater, quod, si locum, pro quo laboramus, cum suis adiacenciis elaborare et consequi possumus, plures de hac patria litteratos et eximios sacerdotes advenire ad nos et habitum regularem suscepturos minime dubitamus. Ideo elaborate cum patre confessore, ut littere promocionis vestre ad generalem dominorum concilium, eciam ad nouum regem si fieri potest, breui et humili subieccione dirigatur. Scripsimus et nos maiestati sue regie meliori modo et humiliori pro predicto loco consequendo etc. Item si medicus noster superuiuit et affuerit, remittat michi id quod michi Lubeke emit, videlicet picture colores etc. et assignet similiter hec fratri J[ohanni] K[ylonis]. Item auscultate sollicite, si contra me in publico vel priuato mouerit lator tam inter sorores quam fratres, aut eciam si conetur reuocari cum primis ad Watzstenum etc. Multa aduersa passus sum, sed spero, si pacienciam habuero, michi ad meritum evenient et coronam. Amantissime pater et dulcissime, ad omnia supra mota responsa eciam, an amici nostri E. et H. jerosolimitani ad patriam adhuc sint reuersi. Salutetis et pariter ametis fratrem B[ondonem Johannis]. Item omnes sorores michi dilectas et sinceritate speciales videlicet etc. Volo nunc quiescere in scribendo. Sed fere obliuioni dedissem, cum ad manus nichil aliud habeo, quod vobis pro munusculo mittam, unum par cirotecarum secundum morem patrie sutum et contextum in memoriam deferatis mei; dum aliud preciosius et carius possedero, ipsum quoque vobis destinabo. Commendo vos altissimo in utroque homine per longa tempora valituros. Scriptum etc. valde cursorie et cum summa acceleracione propter impetum latoris ad viam maris festinantis.